  Майя Бывальцева Россиысь туризм удысын ужасьёс понна ивортодэтъя «Удмуртилы синмаськон» тур ортчиз элькунын 9-тӥысен 11-тӥ толсурозь. Сое радъязы Удмуртиысь Кластеръёсын азинсконъя центр, но Туриндустрияя федераци. Москваысь, Казаньысь, Уфаысь, Екатеринбургысь, Пермьысь, но Нижний Новгородысь туризм удысысь ӧнерчиос куинь нунал ӵоже Удмуртилэн туризмъя валтӥсь объектъёсыныз тодматскизы: Сарапулын Антонина Пальшина кавалерист-девицалы синпелетэз усьтонэ пырсиькизы, но ЗАГСэ вуылӥзы; Воткаын — Петр Чайковскийлэн музей-юртаз, но «Воткаысь термаосы»; Шарканын — «Выжыкылысь геройёс Тол Бабайлэн шаераз» шклдыръяськонын; озьы ик ветлӥзы Брангуртысь песянанйёс доры, Ижкарысь искусствоосъя 2 номро нылпи школае, но Михаил Калашников нимо музее. 11-тӥ толсуре инфотуре пыриськисьёс Удмуртиысь лулчеберетъя, но туризмъя министрен Владимир Соловьёвен пумиськылӥзы, элькун пумысен мылкыдъёссэс шараязы, но сое азинтыны луонлыкъёс сярысь ӵектонъёссэс веразы. Москваысь компанилэн ыстэмм уртэз Евгения Колесник, кылсярысь, Воткаысь тыметлэсь юсьёслы ты лэсьтыны ӵектӥз. «Лэзе отчы юсьёсты. Соос курисько отчы. Лэсьтэ отын инсталляция. Нискылан инты, кылсярысь, радъялэ, отын со вакытысь дӥськутэн, но коньки вылын адямиос мед пумиталозы. Кунгож сьӧрысь адямиос лыктозы… Чайковскиез ваньзы тодо, нош Чайковский пыр карлэсь мукет палъёссэ, но возьматыны луэ — кар туж аспортэмлыко», — пусйиз со. Евгения Колесник оьы ик ӵектӥз синь-пель кузьымъёс лэсьтон борды баьстӥськыны, озьы лэсьто Моцартлэн шаераз Венаын — «Моцарт вамышлы быдэ: кампет, чингыли, стаканъёс». Соку, Колесниклэн верамезъя, Вотка Коинэз палэнтыны быгатоз. Со ик Тол Бабайлэсь Шарканысь юртъерзэ пусйиз, кылсярысь, «Выжыкылысь геройёс Тол Бабайлэн шаераз» шулдыръяськонэз. «Тол Бабайлэн резиденциез пумысен — бадӟым шумпотон. Татаын ик калыклэн аспӧртэмлыкез. Кыӵе ке бадӟым ӧтем режиссёр, но ӧвӧл, соин ик таӵе шоу лэсьтон — со туж дуно луэ. Мон сыӵе йылпумъянэ вуи — тӥляд шаерады валтӥсь узырлык — калык, кудӥз дась вераны, дась сётыны, дась ужаны», — вераз Москваысь ӧнерчи. Ектаринбургысь Марина Константиновалы тужгес кельшем Брангуртэ ветлон. «Со песянайёс — ми соосты адӟимы, синвуаськимы, собере ӝыны уй вераськимы, вуонояз нуналаэ вераськимы, малпасько, кема вераськомы на. Но соос котькуд туристэз пумитаны уз быгатэ. Соос сярысь умой фильм лэсьтэ», — ӵектӥз со. Кызьы вераз рекламая туре пыриськисьёс, солэн валтӥсь ужпумез — Удмуртилы синмаськон — быдэстэмын. «Туризмъя ужбергатоныны ми ваньмы 15–20 ар, дуннеысь 50-лэсь трос кунъёсы вуылӥмы. Мон валасько, кунпуш туризмез мон ярати ӵапак Удмуртиын», — верасз Москваысь туркомпанилэн кивалтӥсез Татьяна Юрченко. Владимир Соловьёв люкаськемъёслы мыкыдъёссэс, но ӵектонъёссэс шараямызы понна тау кариз асьсэ улсовылъёсазы Удмуртия сярысь тросгес вераны куриз. «Туж умой луоз, куке та пумиськонмы бере мылкыдды мукет адямиослы паласькиз ке, соос, но ми дорысь сыӵе ик ӝутскем мылкыдын кошкизы ке», — пусйиз минитср. Тегъёс: Ужбергатон Лулчеберет Туризм Ижкар Сарапул Шаркан ТолБабай Чайковский Вотка Брангуртпесянайёс Удмуртиысьтуризм  